Hefur gengið sem samsvarar rúmum hring um hnöttinn Helga Guðmundsdóttir er búin að ganga 41.949 kílómetra með póstpokann á öxlunum heim að dyrum Akurnesinga á síðustu 33 árum . Hún lét af störfum hjá Íslandspósti um mánaðamótin . Ingi Steinar Gunnlaugsson , eiginmaður hennar , fyrrverandi kennari og skólastjóri , hefur reiknað þetta út og tekið mið af sumarfríum Helgu og afleysingum hennar vegna forfalla annarra . Vegalengdin kringum hnöttinn um miðbaug er um 40.800 kílómetrar svo Helga hefur gengið ríflega þá vegalengd . Þetta samsvarar þrjátíu og tveimur hringjum um landið eftir hringveginum . Helga hefur þó aldrei verið í fullu starfi við póstburðinn en yfirleitt hefur starfshlutfallið verið hálft og kannski rúmlega það . Sjá viðtal við Helgu í Skessuhorni vikunnar .